PMIndiaData/PMIndiaSum huggingface dataset:
சி.எஸ்.ஐ.ஆர். நிறுவனத்தின் 75வது ஆண்டு தினத்தை ஒட்டி, அதன் பவளவிழா நிகழ்ச்சியை பிரதமர் தொடங்கி வைத்தார்.

சி.எஸ்.ஐ.ஆர். நிறுவனத்தின் பல்வேறு செயல்பாடுகளை வெளிப்படுத்தும் கண்காட்சியை பிரதமர் பார்வையிட்டார். சில மருத்துவ மற்றும் நறுமண மூலிகை வகைகளை அவர் நாட்டுக்கு அர்ப்பணித்தார். ஐதராபாத், கடலூர், ஜம்மு, ஜோர்ஹாட், பாலம்பூர் ஆகிய ஐந்து வெவ்வேறு நகரங்களில் இருந்து பங்கேற்ற விவசாயிகளுடன் பிரதமர் கலந்துரையாடினார். நிகழ்ச்சியில் பேசிய பிரதமர், நமது ஜனநாயகத்தின் அடையாளச் சின்னமாகக் கருதப்படும், அழியாத மையில் தொடங்கி, வாழ்வில் ஒவ்வொரு அங்கத்திலும் சி.எஸ்.ஐ.ஆர். அழிக்க முடியாத அடையாளத்தை ஏற்படுத்திவிட்டது என்று கூறினார். தொழில்நுட்ப முன்னேற்றம், பயனாளிகளுக்கு சென்று சேருவதை உறுதி செய்வதற்காக, தொடர்புடையவர்களை உள்ளடக்கியதாக `தொழில்நுட்ப வணிகத்தை எளிதில் செய்வது’ எனும் ஒரு தளத்தை உருவாக்க வேண்டும் என்று சி.எஸ்.ஐ.ஆர். நிறுவனத்தை பிரதமர் கேட்டுக் கொண்டார். அறிவியல் தொழில்நுட்பத்தின் சாதகம் இல்லாமல் எந்தவொரு நாடும் வளர்ச்சி அடைய முடியாது என்ற உண்மைக்கு சாட்சிகளை வரலாறு உருவாக்கி வைத்துள்ளது என்றும் பிரதமர் கூறினார். சாமானிய மனிதருக்கு பலன்கள் கிடைக்கச் செய்வதில், வெற்றிகரமான தொழில்நுட்பமும் ஒரு பங்கு வகிக்கிறது என்று அவர் குறிப்பிட்டார். கடந்த 75 ஆண்டுகளில் நாட்டிற்கு சி.எஸ்.ஐ.ஆர். அளித்துள்ள சேவைகளைப் பாராட்டிய பிரதமர், எதிர்காலத்தில் இந்த நிறுவனத்திடம் இருந்து இன்னும் அதிகமாக எதிர்பார்ப்பதாகவும் தெரிவித்தார். தொழில்நுட்பத்தால் வழிநடத்தப்படும் இந்த நூற்றாண்டின் குடிமக்களை அறிவியலின் மூலம் இணைக்க வேண்டியது முக்கியம் என்றும் பிரதமர் கூறினார். சி.எஸ்.ஐ.ஆர். ஆய்வகங்களில் ஆராய்ச்சிகள் மேற்கொள்ளும் மாணவர்களுக்கு அதிகபட்ச வாய்ப்புகள் அளிப்பதற்கு முயற்சி மேற்கொள்ளப்பட வேண்டும் என்று பிரதமர் கேட்டுக் கொண்டார். நாட்டில் புதிய தொழில்முனைவோர்கள் உருவாவதில் சி.எஸ்.ஐ.ஆர். நிறுவனத்துக்கு முக்கிய பங்கு உள்ளது என்றும் அவர் குறிப்பிட்டார். வேளாண்மை உற்பத்தியைப் பற்றிக் குறிப்பிட்ட அவர், `ஒவ்வொரு சொட்டு நீருக்கும், கூடுதல் பயிர்’ என்ற கொள்கையை தாம் எப்போதும் வலியுறுத்தி வருவதாகத் தெரிவித்தார். இப்போது கூடுதலாக “ஒவ்வொரு அங்குல நிலத்திலும், ஒரு கைப்பிடியளவு பயிர்கள்” என்பதையும் நோக்கமாகக் கொள்ள வேண்டும் என்றும் அவர் கூறினார். மேடையில் இருந்து இறங்கி வந்த பிரதமர், விக்யான் பவனில் பார்வையாளர் பகுதியில் இருந்த பள்ளிக்கூட மாணவர்களுடன் கலந்துரையாடினார்.
மத்திய பணியாளர் தேர்வாணையம் நடத்திய தேர்வில் வெற்றியடைந்து பயிற்சி பெற்றவர்கள் பிரதமரை சந்தித்தனர்

மத்திய பணியாளர் தேர்வாணையம் நடத்திய தேர்வில் வெற்றியடைந்து பின்னர் அகமதாபாத்தில் உள்ள சர்தார் பட்டேல் பொது நிர்வாக கழகத்தில் பயிற்சி பெற்ற 20 பேர் பிரதமர் திரு. நரேந்திர மோடியை இன்று சந்தித்தனர், அவர்களது பணி சிறக்க பிரதமர் தனது வாழ்த்துக்களைத் தெரிவித்துக் கொண்டார்.
இந்தியா – ஜெர்மனி அரசுகளுக்கு இடையிலான  6-வது பேச்சுவார்த்தையின் தொடக்க அமர்வுக்கு பிரதமர் கூட்டாக தலைமை வகித்தார்

இந்தியா – ஜெர்மனி அரசுகளுக்கு இடையிலான 6-வது பேச்சுவார்த்தையின் தொடக்க அமர்வுக்கு பிரதமர் திரு நரேந்திர மோடி, ஜெர்மனி பிரதமர் திரு ஒலாப் ஸ்கால்சுடன் கூட்டாக தலைமை வகித்தார் இருதலைவர்களும் தங்களது தொடக்க உரையில், இருதரப்பு நட்புறவின் முக்கிய அம்சங்கள் மற்றும் பிராந்திய மற்றும் சர்வதேச விவகாரங்கள் குறித்த பகிர்ந்து கொள்ளப்பட்ட தோற்றம் குறித்தும் எடுத்துரைத்தனர். இந்தியா – ஜெர்மனி இடையிலான ஒத்துழைப்பு, சிக்கலான உலகில் வெற்றிக்கு ஒரு உதாரணம் என்று பிரதமர் குறிப்பிட்டார். இந்தியாவின், தற்சார்பு இந்தியா இயக்கத்தில் ஜெர்மன் பங்கு பெற வேண்டும் எனவும் அவர் அழைப்பு விடுத்தார். இந்தக் கூட்டத்தில் பங்கேற்ற இருநாடுகளையும் சேர்ந்த அமைச்சர்கள் மற்றும் அதிகாரிகள், இருநாட்டு அரசிகள் அளவிலான கூட்டத்தின் பல்வேறு அம்சங்கள் குறித்து தாங்கள் பங்கேற்ற கூட்டம் குறித்த விவரத்தை எடுத்துரைத்தனர்: வெளியுறவு மற்றும் பாதுகாப்பு பொருளாதாரம், நிதிக் கொள்கை, அறிவியல் மற்றும் சமூக பரிமாற்றம் பருவநிலை, சுற்றுச்சூழல், நீடித்த வளர்ச்சி மற்றும் எரிசக்தி இந்திய தரப்பில், நிதியமைச்சர் திருமதி நிர்மலா சீதாராமன், வெளியுறவுத்துறை அமைச்சர் டாக்டர் எஸ் ஜெய்சங்கர், அறிவியல் & தொழில்நுட்பம் மற்றும் புவிஅறிவியல் துறை இணை அமைச்சர் (தனிப்பொறுப்பு) டாக்டர் ஜிதேந்திர சிங், டிபிஐஐடி செயலாளர் திரு அனுராக் ஜெயின் உள்ளிட்டோர் தத்தமது துறை குறித்து எடுத்துரைத்தனர். பசுமை மற்றும் நீடித்த வளர்ச்சிக்கான ஒத்துழைப்பு ஏற்படுத்துவது குறித்த கூட்டுப் பிரகடனத்தில் பிரதமரும் ஜெர்மன் பிரதமர் ஸ்கால்சும் கையெழுத்திட்டதுடன், தொடக்க நிகழ்ச்சி நிறைவடைந்தது. மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1822118 ——–
அருணாச்சலப் பிரதேசத்தின் பரசுராம் குண்ட் திருவிழாவின் காட்சிகளைப் பிரதமர் பகிர்ந்து கொண்டார்

அருணாச்சலப் பிரதேசத்தில் நடைபெற்ற பரசுராம் குண்ட் திருவிழாவின் காட்சிகளைப் பிரதமர் திரு நரேந்திர மோடி பகிர்ந்து கொண்டார். அருணாச்சலப் பிரதேச முதல்வர் திரு பெமா காண்டுவின் ட்வீட்டைப் பகிர்ந்து கொண்ட பிரதமர், தனது ட்வீட்டர் பதிவில் தெரிவித்திருப்பதாவது; "அருணாச்சலப் பிரதேசத்தை மதிப்பிடுவதற்கான ஒரு தனித்துவமான வாய்ப்பு, பேரானந்தமான அனுபவம் போல் தெரிகிறது."
ஷவுரியா இயக்கக் குழுவினருடன் பிரதமர் சந்திப்பு

பிரதமர் திரு. நரேந்திர மோடி இன்று (29.06.2018) மகாராஷ்டிராவிலிருந்து வந்த பத்து பேரைக் கொண்ட பழங்குடி மாணவர்கள் குழு ஒன்றினைச் சந்தித்தார். இந்த மாணவர்கள், மகாராஷ்டிர மாநில அரசின் பழங்குடியினர் மேம்பாட்டு அமைப்பின் முன்முயற்சியான “ஷவுரியா இயக்கத்தைச்” சேர்ந்தவர்களில் ஒரு பகுதியினர் ஆவார்கள். இந்தக் குழுவிலுள்ள ஐந்து மாணவர்கள் 2018 மே மாதத்தில் எவரெஸ்ட் மலை மீது வெற்றிகரமாக ஏறியவர்கள். எவரெஸ்ட் மலை மீது ஏறியபோதும் பயிற்சியின்போதும் தங்களுக்கு நேர்ந்த அனுபவங்களை மாணவர்கள் பகிர்ந்துகொண்டனர். பிரதமர் அவர்களுடைய சாதனைகளுக்காக மாணவர்களுக்குப் பாராட்டு தெரிவித்தார். மாணவர்கள் இந்த முயற்சியை மேற்கொண்டு, முறையாகத் தொடரவேண்டும் என்று பிரதமர் வலியுறுத்தினார். குழுவின் அனைத்து உறுப்பினர்களையும் பிரதமர் வாழ்த்தினார். இந்நிகழ்வின்போது, மகாராஷ்டிர முதல்வர் திரு. தேவேந்திர ஃபட்னாவிஸ் மற்றும் மத்திய உள்துறை விவகாரத்தின் இணையமைச்சர் திரு. ஹன்ஸ்ராஜ் அஹிர் உடன் இருந்தார்.
வரலாற்றுச் சிறப்புமிக்க போடோ உடன்பாட்டுக்கு பிரதமர் பாராட்டுத் தெரிவித்துள்ளார்

வரலாற்றுச் சிறப்புமிக்க போடோ உடன்பாட்டுக்கு பாராட்டுத் தெரிவித்துள்ள பிரதமர் திரு. நரேந்திர மோடி, இந்த உடன்பாடு போடோ மக்களின் வாழ்க்கை மாற்றத்திற்கு வழிவகுக்கும் என்று கூறியுள்ளார். “அமைதிக்கான புதிய விடியலுக்கும், இணக்கத்திற்கும், ஒற்றுமைக்கும் இது வழிகாட்டும்! இன்றைய நாள் இந்தியாவிற்கு மிகச்சிறப்பான நாள். போடோ குழுக்களுடன் இன்று கையெழுத்திடப்பட்டுள்ள உடன்பாடு போடோ மக்களின் வாழ்க்கை மாற்றத்திற்கு வழிவகுக்கும். பல காரணங்களுக்காக இன்று கையெழுத்திடப்பட்ட உடன்பாடு முக்கியத்துவம் வாய்ந்தது. முன்னணி பாத்திரம் வகிப்பவர்களை இது வெற்றிகரமாக ஒரே கட்டமைப்புக்குள் கொண்டு வந்துள்ளது. ஏற்கனவே ஆயுதம் தாங்கிய எதிர்ப்புக் குழுக்களோடு, இணைந்திருந்தவர்கள் தற்போது மைய நீரோட்டத்திற்கு வந்துள்ளனர். இது தேசத்தின் முன்னேற்றத்திற்குப் பங்களிப்பு செய்யும். போடோ குழுக்களுடனான உடன்பாடு போடோ மக்களின் தனித்துவமான கலாச்சாரத்தை மேலும் பாதுகாத்து பிரபலப்படுத்தும். இவர்கள், விரிவான வளர்ச்சி சார்ந்த முன்முயற்சிகளின் பயன்களைப் பெறுவார்கள். போடோ மக்களின் விருப்பங்களை நிறைவேற்ற சாத்தியமான அனைத்தையும் செய்வதற்கு நாங்கள் உறுதிபூண்டுள்ளோம்” என்று பிரதமர் டுவிட்டர் செய்தியில் குறிப்பிட்டுள்ளார்.
இமாச்சல பிரதேசத்தில் ஏற்பட்ட கொடூர விபத்திற்கு பிரதமர் துயரம்

இமாச்சல பிரதேசத்தில் நடந்த கொடூர விபத்தில் ஏற்பட்ட உயிர் இழப்பிற்கு பிரதமர் திரு. நரேந்திர மோடி தனது துயரத்தை தெரிவித்துள்ளார். “இமாச்சல பிரதேசத்தில் ஏற்பட்ட கொடூர பேருந்து விபத்தில் தன் அன்புக்குரியவர்களை பறிகொடுத்தவர்களுக்கு எனது அனுதாபங்கள். காயமடைந்தவர்கள் விரைவில் குணமடைய எனது பிரார்த்தனைகள்”, என்று பிரதமர் குறிப்பிட்டுள்ளார்.
கோவை பங்கஜா மில்ஸ் சாலையில் உள்ள ஏர் இந்தியாவுக்கு சொந்தமான நிலத்தை விற்க ஒப்புதல்

பிரதமர் திரு நரேந்திர மோடி அவர்கள் தலைமையிலான மத்திய அமைச்சரவை, கோவை பங்கஜா மில்ஸ் சாலையில் உள்ள ஏர் இந்தியாவுக்கு சொந்தமான 0.99 ஏக்கர் நிலத்தை 19.81 கோடி விலைக்கு விற்பனை செய்ய ஒப்புதல் அளித்தது. பின்னணி கோவை பங்கஜா மில்ஸ் சாலையில் உள்ள ஒரு ஏக்கர் அளவுள்ள ஏர் இந்தியாவுக்கு சொந்தமான நிலத்தை தேசிய கட்டிட கட்டுமானக் கழகத்துக்கு 19.81 கோடிக்கு விற்பனை செய்ய ஏர் இந்தியா முடிவெடுத்தது. உலோகம் மற்றும் உதிரிப் பொருள் விற்பனைக் கழகம் மூலமாக மின்னணு முறையில் டெண்டர் விடப்பட்டது. ஏர் இந்தியா நிறுவனம் தொடர்ந்து நஷ்டத்தை சந்தித்து வருவதால், வரியல்லாத அதன் வருமானத்தை பெருக்கும் பொருட்டும், பயன்படாத அதன் சொத்துக்களை விற்பனை மூலமும், லீஸுக்கு விடுவதன் மூலமும், கூட்டுத் தொழில மூலமும் பயன்படுத்தலாம் என்று முடிவு செய்யப்பட்டது. அதன் ஒரு பகுதியாக, இந்த நிலம், தேசிய கட்டிடக் கட்டுமானக் கழகத்துக்கு விற்பனை செய்யப்பட்டது.
உலோகங்கள் மற்றும் தாதுக்கள் வர்த்தகக் கழகம் மூலம், நீண்டகால அடிப்படையில், ஜப்பான் மற்றும் தென்கொரியாவுக்கு இரும்புத்தாது வழங்குவதற்கான ஒப்பந்தத்திற்கு மத்திய அமைச்சரவை ஒப்புதல்.

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், உலோகங்கள் மற்றும் தாதுக்கள் வர்த்தகக் கழகம் மூலம், நீண்டகால அடிப்படையில், ஜப்பானீஸ் ஸ்டீல் மில்ஸ் மற்றும் தென்கொரியாவின் போஸ்கோ நிறுவனங்களுக்கு 64% இரும்புத்தன்மை கொண்ட இரும்புத்தாதுவை மேலும் 5 ஆண்டுகளுக்கு (1.4.2018 முதல் 31.3.2023 வரை) வழங்குவதற்கான ஒப்பந்தத்தைப் புதுப்பிக்க மத்திய அமைச்சரவை ஒப்புதல் அளித்துள்ளது. விவரம் : i. தற்போதைய நீண்டகால ஒப்பந்தங்கள் 31.3.2018 வரை செல்லத்தக்கதாகும். ஜப்பான் ஸ்டீல் மில்ஸ் மற்றும் தென்கொரியாவின் போஸ்கோ உடனான புதுப்பிக்கப்பட்ட நீண்டகால ஒப்பந்தங்கள், 1.4.2018 முதல் 31.3.2023 வரை 5 ஆண்டுகளுக்குச் செல்லத்தக்கதாகும். ii. தேசிய தாதுக்கள் மேம்பாட்டுக்கழகம் மூலமாகவோ தேசிய தாதுக்கள் மேம்பாட்டுக்கழகம் மூலமாக இல்லாமலோ, நீண்டகால ஒப்பந்த அடிப்படையில், பைலாதிலா சுரங்கத்திலிருந்து ஆண்டுக்கு 1.81 மில்லியன் மெட்ரிக் டன் இரும்புப் பாளங்களும், 2.71 மெட்ரிக் டன் இரும்புத்தாதுத் துகள்களும், ஆண்டுக்கு 3.80 மில்லியன் டன் (குறைந்தபட்சம்) முதல் 5.50 மில்லியன் டன் (அதிகபட்சம்) வரை இரும்புத்தாது ஏற்றுமதி செய்யப்படும். iii. ஜப்பானீஸ் ஸ்டீல் மில்ஸ் மற்றும் தென்கொரியாவின் போஸ்கோ நிறுவனங்களுக்கு உலோகங்கள் மற்றும் தாதுக்கள் வர்த்தக கழகம் மூலம், 64% தூய இரும்புத்தன்மை கொண்ட இரும்புத் தாதுவை வழங்க உத்தேசிக்கப்பட்டுள்ளது. அதன் விவரம் வருமாறு : ஜப்பானீஸ் ஸ்டீல் மில்ஸ் ஆண்டுக்கு 3.00 ~ 4.30 மில்லியன் டன் போஸ்கோ, தென்கொரியா ஆண்டுக்கு 0.80 ~1 .20 மில்லியன் டன் iv. தாதுக்களை எடுத்துச்செல்லும் செலவு உட்பட 2.8% வர்த்தக வரம்பு அடிப்படையில், உலோகங்கள் மற்றும் வர்த்தகக் கழகம் மூலம் தனி முகமை வாயிலாக, ஏற்றுமதி செய்யும் தற்போதைய கொள்கையும் தொடர்ந்து நீடிக்கும். பலன்கள் : நீண்டகால ஒப்பந்த அடிப்படையில் இரும்புத்தாது ஏற்றுமதி செய்வதன் மூலம், இந்தியாவின் நீண்டகால நட்பு நாடுகளான ஜப்பான் மற்றும் தென்கொரியாவுடனான இருதரப்பு உறவு மேம்படுவதுடன், ஏற்றுமதிச் சந்தை வாய்ப்பும் அதன் மூலம் அன்னியச் செலாவணி கிடைக்கவும் இது வழிவகுக்கும். இந்த ஒப்பந்தம், இந்தியாவின் தாதுப்பொருட்களுக்குச் சர்வதேசச் சந்தை வாய்ப்பைக் கிடைக்கச் செய்வதுடன், நிலையான பொருளாதாரச் சூழலையும் உறுதி செய்யும். இதன் மூலம் சுரங்கம், போக்குவரத்து மற்றும் அவை சார்ந்த துறைகளில் நேரடியாகவும், மறைமுகமாகவும் வேலைவாய்ப்பு கிடைக்கவும் வழிவகுக்கும். பின்னணி : இந்தியாவிலிருந்து ஜப்பானுக்குக் கடந்த 60 ஆண்டுகளுக்கும் மேலாக இரும்புத்தாது ஏற்றுமதி செய்யப்படுகிறது. ஜப்பானுடனான இந்தியாவின் இருதரப்பு உறவில் இது ஒரு முக்கியப்பகுதியாகத் திகழ்கிறது. உலோகங்கள் மற்றும் தாதுக்கள் வர்த்தகக் கழகம், ஜப்பானீஸ் ஸ்டீல் மில்லுக்கு 1963ம் ஆண்டு முதற்கொண்டும், தென்கொரியாவுக்கு 1973ம் ஆண்டிலிருந்தும் இரும்புத்தாதுக்களை வழங்கிவருகிறது. ஜப்பானீஸ் ஸ்டீல் மில்ஸ் மற்றும் தென்கொரியாவின் போஸ்கோ நிறுவனங்களுக்கு 3 ஆண்டு காலத்திற்கு, இரும்புத்தாது வழங்குவதற்கான தற்போதைய நீண்டகால ஒப்பந்தம் 2018 மார்ச் 31-உடன் நிறைவடைகிறது. 24.06.2015 அன்று நடைபெற்ற மத்திய அமைச்சரவைக் கூட்டம், ஜப்பானீஸ் ஸ்டீல் மில்ஸ் மற்றும் தென்கொரியாவின் போஸ்கோ நிறுவனங்களுக்கு 3 ஆண்டு காலத்திற்கு, (2015 முதல் 2018 வரை) நீண்டகால ஒப்பந்த அடிப்படையில் இரும்புத்தாது வழங்க உலோகங்கள் மற்றும் தாதுக்கள் வர்த்தகக் கழகத்திற்கு அனுமதி அளித்தது.
இந்தியா – நார்வே கடல்சார் பேச்சு வார்த்தை குறித்த புரிந்துணர்வு ஒப்பந்தம் – மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையிலான மத்திய அமைச்சரவை இந்தியா-நார்வே இடையே கடல்சார் பேச்சு வார்த்தை குறித்த புரிந்துணர்வு ஒப்பந்தத்திற்கு ஒப்புதல் அளித்துள்ளது. பலன்கள்: இருநாடுகளும் நீலப்பொருளாதார வளர்ச்சியில் ஒத்துழைப்பு வழங்குவதை இந்த புரிந்துணர்வு ஒப்பந்தம் ஊக்குவிக்கும். நீலப்பொருளாதாரத் துறையில் சர்வதேச அளவில் முன்னணி நாடாக விளங்கும் நார்வே, மீன்பிடிப்பு, ஹைட்ரோ கார்பன், புதுப்பிக்கக் கூடிய எரிசக்தி, கடல்சார் வளங்களை பாதுகாப்பது, மற்றும் கடல்சார் போக்குவரத்து ஆகிய துறைகளில் நவீன தொழில்நுட்பங்களையும், நிபுணத்துவத்தையும் கொண்டுள்ளது.
ஆடவர் இரட்டையர் டேபிள் டென்னிஸ் போட்டியில் வெள்ளிப் பதக்கம் வென்ற ஷரத் கமலுக்கும், சத்தியன் ஞானசேகரனுக்கும் பிரதமர் வாழ்த்து

பெர்மிங்ஹாம் காமன்வெல்த் போட்டிகள், 2022-இன் ஆடவர் இரட்டையர் டேபிள் டென்னிஸ் போட்டியில் வெள்ளிப் பதக்கம் வென்ற ஷரத் கமலுக்கும், சத்தியன் ஞானசேகரனுக்கும் பிரதமர் திரு நரேந்திர மோடி வாழ்த்து தெரிவித்துள்ளார். அவர் வெளியிட்ட ட்விட்டர் பதிவில் தெரிவித்ததாவது: “குழு செயல்பாட்டிற்கு கூடுதல் ஆற்றல்! ஆடவர் இரட்டையர் டேபிள் டென்னிஸ் பிரிவில் ஷரத் கமல் @sharathkamal1, சத்தியன் ஞானசேகரன் @sathiyantt, இணை வெள்ளிப் பதக்கம் வென்றிருப்பது மகிழ்ச்சி அளிக்கிறது. இந்த தலைசிறந்த வீரர்களுக்கு நல்வாழ்த்துகள். #Cheer4India”
இந்தியா மற்றும் பூட்டான் இடையே வணிகம், வர்த்தகம் மற்றும் போக்குவரத்துக்கான புதிய ஒப்பந்தத்திற்கு அமைச்சரவை ஒப்புதல்

பிரதமர் திரு. நரேந்திர மோடி தலைமையில் கூடிய மத்திய அமைச்சரவை. இந்தியா மற்றும் பூட்டான் இடையே வணிகம், வர்த்தகம் மற்றும் போக்குவரத்துக்கான புதிய ஒப்பந்தத்திற்கு ஒப்புதல் வழங்கியுள்ளது. இந்தியா மற்றும் பூட்டான் இடையேயான இருநாட்டு வர்த்தக உறவுகள், இந்தியா மற்றும் பூட்டான் இடையேயான வணிகம், வர்த்தகம் மற்றும் போக்குவரத்துக்கான புதிய ஒப்பந்தத்தின்படி நடைபெறுகிறது. இந்த ஒப்பந்தம் இரு நாடுகளுக்கு இடையே சுதந்திரமான வணிகத்திற்கு வழிவகுக்கிறது. இந்த ஒப்பந்தம் மூன்றாம் நாடுகளுக்கு வணிகத்திற்காக பூட்டான் பொருட்களை சுங்கக்கட்டணம் ஏதுமின்றி கொண்டு செல்ல வழி வகுக்கிறது. 2006, ஜூலை 29 அன்று இந்த ஒப்பந்தம் பத்தாண்டு காலத்திற்கு புதுப்பிக்கப்பட்டது. அந்த ஒப்பந்தம். 2016, ஜுலை, 29 முதல் மேலும் ஓராண்டு ஆண்டு காலத்திற்கு அல்லது தூதரக குறிப்புகள் பரிமாற்றம் மூலம் ஏற்படும் புதிய ஒப்பந்தம் நடைமுறைக்கு வரையிலும் நீட்டிக்கப்பட்டுள்ளது. இந்தியா மற்றும் பூட்டானுக்கு இடையே நம்பிக்கை மற்றும் புரிந்துணர்வின் அடிப்படையிலான பராம்பரியமான உயரிய இருநாட்டு உறவுகள், பல ஆண்டுகளாக உயர்ந்து வந்துள்ளதோடு, பரிந்துரைக்கப்பட்டுள்ள வணிகம், வர்த்தகம் மற்றும் போக்குவரத்திற்கான ஒப்பந்தத்தை செயல்படுத்துவதன் மூலம் மேலும் வலுப்பெறும்.
துணை செயலர்கள் கூட்டத்தின் நிறைவு நிகழ்ச்சியில் 2016 ஆம் ஆண்டை சேர்ந்த ஐ.ஏ.எஸ். அதிகாரிகள் பிரதமர் முன்னிலையில் தங்கள் கருத்துரையை சமர்ப்பித்தனர்.

துணை செயலர்கள் பயிற்சியின் நிறைவு நிகழ்ச்சியின் ஒரு பகுதியாக 2016 ஆம் ஆண்டை சேர்ந்த ஐ.ஏ.எஸ். அதிகாரிகள் பிரதமர் திரு. நரேந்திர மோடி முன்நிலையில் இன்று தங்கள் கருத்துரையை சமர்ப்பித்தனர். விவசாயிகள் வருமானத்தை அதிகரித்தல், மண் வள அட்டை, மக்கள் குறைத்தீர்ப்பு, மக்களை மையப்படுத்திய சேவைகள், மின்சார துறை சீரமைப்பு, சுற்றுலா வசிதிகள், இணைய-ஏலம் மற்றும் ஸ்மார்ட் நகர்புற மேம்பாட்டு தீர்வுகள் என தேர்ந்தெடுக்கப்பட்ட எட்டு தலைப்புகளில் அதிகாரிகள் இந்த கருத்துரையை வழங்கினார்கள். இந்த நிகழ்ச்சியில் பேசிய பிரதமர், இந்த துணை செயலர்கள் பயிற்சி இளைய மற்றும் மூத்த அதிகாரிகள் இடையே கலந்துரையாடல் ஏற்பட நல்ல வாய்ப்பாக உள்ளது என்று குறிப்பிட்டார். பல்வேறு அமைச்சகத்தில் அவர்கள் பணியாற்றியபோது ஏற்பட்ட அனுபவங்களில் சிறந்த அனுபவங்களை பகிர்ந்துகொள்ளுமாறு அறிவுறுத்தினார். தங்களின் பணிநாளில் எந்த பதவியில் இருந்தாலும் அரசிடம் மக்கள் எதை எதிர்பார்க்கிறார்கள் என்பதை அறிந்து அந்த எதிர்பார்ப்பை பூர்த்திசெய்யும் வகையில் பணிபுரிய வேண்டும் என்று கூறினார். தங்களின் பணிக் கடமையின் பகுதியாக தம்மை சுற்றியுள்ள பொதுமக்களுடன் நல்ல உறவினை ஏற்படுத்திக்கொள்ளுமாறு இளம் அதிகாரிகளை பிரதமர் ஊக்கப்படுத்தினார். தங்களின் பணிகள் மற்றும் நோக்கங்களை வெற்றிகரமாக செயல்படுத்த மக்களுடனான நெருங்கிய உறவு மிகவும் உதவும் என்று அவர் கூறினார். இளம் அதிகாரிகள் வழங்கிய விளக்கக்காட்சிகளை பிரதமர் வெகுவாக பாராட்டினார்.
மாஸ்கோவில் விமான விபத்தில் உயிரிழந்தோருக்கு பிரதமர் வேதனை

மாஸ்கோவில் விமான விபத்தில் உயிரிழந்தோருக்கு பிரதமர் திரு. நரேந்திர மோடி வேதனை தெரிவித்துள்ளார். “மாஸ்கோவில் இன்று நடைபெற்ற விமான விபத்தில் உயிரிழந்த சம்பவம் வேகனை அளிக்கிறது. உயிரிழந்தோருக்கு என் ஆழ்ந்த இரங்கல்கள். விபத்தில் உயிரிழந்தோர் குடும்பத்தினருடன் எமது எண்ணங்கள் உள்ளன.” என்று பிரதமர் குறிப்பிட்டுள்ளார்.
லக்னோ ஐஷ்பாக் ராம்லீலா மைதானத்தில் நடைபெற்ற தசரா விழாவில் கூடியிருந்த மக்களிடையே பிரதமர் ஆற்றிய உரை

லக்னோவில் ஐஷ்பாக் ராம்லீலா மைதானத்தில் நடைபெற்ற தசரா விழாவில் பங்கேற்ற பெருந்திரளான மக்களிடையே பிரதமர் திரு. நரேந்திர மோடி அவர்கள் இன்று உரையாற்றினார். திரளாகக் கூடியிருந்த மக்களுக்கு தனது விஜயதசமி தின வாழ்த்துகளைத் தெரிவித்த பிரதமர், பாரம்பரியமிக்க ராம்லீலா கொண்டாட்டத்தில் பங்கேற்க வாய்ப்பு கிடைத்தது குறித்து தனது மகிழ்ச்சியைத் தெரிவித்துக் கொண்டார். பொய்மையை உண்மை வெற்றி கொண்ட, அடக்கியாளுவோரை தோற்கடித்த நிகழ்வை விழாவாகக் கொண்டாடுவதே ராம்லீலா என்றும் அவர் குறிப்பிட்டார். ஒவ்வோர் ஆண்டும் நாம் ராவணனை எரிக்கும்போதும் நம்மிடம், நமது சமூக அமைப்புகளில், நமது நாட்டில் உள்ள தீயவைகளையும் சேர்த்தே நாம் அகற்ற வேண்டும் என்றும் அவர் குறிப்பிட்டார். ஒவ்வொரு தசரா கொண்டாட்டத்தின்போதும், ஒவ்வொருவரும் தம்மிடம் உள்ள பத்து குறைகளை அகற்றுவது என உறுதியேற்குமாறும் அவர் மக்களைக் கேட்டுக் கொண்டார். இந்தத் தீமைகளை அகற்ற முயற்சி செய்வது மட்டுமின்றி அவற்றை அகற்றுவதற்கான வலிமையும் நம் அனைவருக்கும் இருக்கிறது என்றும் அதுவே நமது நாட்டை மகத்தானதொரு நாடாக உருவாக்கியிருக்கிறது என்பதையும் அவர் வலியுறுத்தினார். பயங்கரவாதம் என்பது மனிதகுலத்தின் எதிரி என்று குறிப்பிட்ட பிரதமர், மிகச்சிறந்த மனிதனுக்கான உதாரணமாக ஸ்ரீராமர் இருந்ததோடு, தியாகம், அர்ப்பணிப்பு ஆகியவற்றின் இலக்கணமாகவும் அவர் திகழ்ந்தார் என்றும் குறிப்பிட்டார். ராமாயண இதிகாசத்தில் வரும் ஒரு பாத்திரமான ஜடாயு தான் பயங்கரவாதத்திற்கு எதிராக முதலில் போராடியவர் என்றும் பிரதமர் குறிப்பிட்டார். அச்சமின்மை என்பதை நமக்கு தெரிவிப்பவராக ஜடாயு இருக்கிறார் என்று குறிப்பிட்ட பிரதமர் 125 கோடி இந்தியர்களும் பயங்கர வாதத்தை எதிர்கொள்வதில் ஜடாயுவாக மாற வேண்டும் என்றும் கேட்டுக் கொண்டார். நாட்டிலுள்ள ஒவ்வொருவரும் விழிப்புணர்வுடன் இருந்தோமானால், பயங்கரவாதிகளின் சதித்திட்டங்களை மிக எளிதாக நம்மால் தடுத்து நிறுத்திவிட முடியும் என்றும் அவர் குறிப்பிட்டார். உலகம் முழுவதிலுமுள்ள மனித சக்திகள் பயங்கர வாதத்திற்கு எதிராக ஒன்றுபட்டு அணிதிரள வேண்டும் என்றும் அவர் கேட்டுக் கொண்டார். இத்தகைய பயங்கரவாதிகளுக்குப் புகலிடம் அளிக்கின்றவர்களையும் நாம் இப்போது விட்டுவிடக் கூடாது என்றும் அவர் குறிப்பிட்டார். இன்றைய தினம் பெண் குழந்தைகளுக்கான சர்வதேச தினமாகவும் கடைப்பிடிக்கப்படுகிறது என்றும் பிரதமர் குறிப்பிட்டார். பெண் குழந்தை என்று அறிந்தவுடனேயே அதைக் கருவிலேயே அழிக்கும் படுகொலைகளுக்கு எதிராக குரலெழுப்பிய அவர், இத்தகைய படுமோசமான பழக்கத்திற்கு முடிவு கட்ட கடுமையாகப் பாடுபடவேண்டும் என்றும் அறைகூவல் விடுத்தார்.
அபுதாபி பட்டத்து இளவரசர் மேன்மைமிகு ஷேக் முகமது பின் சயெத் அல் நஹ்யனுடன் பிரதமர் தொலைபேசியில் உரையாடினார்

அபுதாபி பட்டத்து இளவரசரும் ஐக்கிய அரபு அமீரக ராணுவப் படைகளின் துணை தலைமை தளபதியுமான மேன்மைமிகு ஷேக் முகமது பின் சயெத் அல் நஹ்யனுடன் பிரதமர் திரு நரேந்திர மோடி தொலைபேசியில் உரையாடினார். பிராந்தியத்தில் கொவிட் பெருந்தொற்றின் பாதிப்பு குறித்து விவாதித்த இரு தலைவர்களும், சுகாதார நெருக்கடியின் போதும் இந்தியா மற்றும் ஐக்கிய அரபு அமீரகத்துக்கிடையேயான ஒத்துழைப்பு இடைவிடாது தொடர்ந்தது குறித்து திருப்தி தெரிவித்தனர். கொவிட்டுக்கு பிந்தைய உலகத்தில் இந்தியா மற்றும் ஐக்கிய அரபு அமீரகத்துக்கிடையேயான ஒத்துழைப்பையும், நெருங்கிய தொடர்புகளையும் தொடர இருவரும் ஒப்புக்கொண்டனர். இது தொடர்பாக, வர்த்தகம் மற்றும் முதலீடு தொடர்புகளை மேலும் விரிவுப்படுத்துவதற்கான வாய்ப்புகள் குறித்தும் அவர்கள் ஆலோசித்தனர். ஐக்கிய அரபு அமீரகத்தில் வசிக்கும் இந்திய சமுதாயத்தின் நலனில் எப்போதும் தனிப்பட்ட கவனத்தையும் அக்கறையையும் செலுத்தி வரும் அபுதாபி பட்டத்து இளவரசருக்கு தமது சிறப்பான பாராட்டுதல்களை பிரதமர் தெரிவித்தார். கொவிட் நெருக்கடியை விரைவில் வெற்றி கொள்ளலாம் என்று நம்பிக்கை தெரிவித்த இரு தலைவர்களும், விரைவில் நேரில் சந்தித்து கொள்வதற்கான ஆர்வத்தையும் வெளிப்படுத்தினார்கள்.
மகாராஷ்டிரா மருத்துவமனையில் ஏற்பட்ட தீ விபத்தில் உயிரிழந்தோரின் குடும்பத்தினருக்கு பிரதமரின் தேசிய நிவாரண நிதியிலிருந்து தலா ரூ. 2 இலட்சம் வழங்க பிரதமர் ஒப்புதல்

மகாராஷ்டிரா பாந்திராவில் உள்ள மருத்துவமனையில் ஏற்பட்ட பயங்கரத் தீ விபத்தில் உயிரிழந்தோரின் குடும்பத்தினருக்கு பிரதமரின் தேசிய நிவாரண நிதியிலிருந்து தலா ரூ. 2 இலட்சம் வழங்க பிரதமர் நரேந்திர மோடி ஒப்புதல் அளித்துள்ளார். காயமடைந்தவர்களுக்கு தலா ரூ. 50,000 வழங்கவும் அவர் ஒப்புதல் வழங்கியுள்ளார்.
காலாட்படை தினத்தை முன்னிட்டு பிரதமர் வாழ்த்து

காலாட்படை தினத்தை முன்னிட்டு பிரதமர் திரு. நரேந்திர மோடி இன்று வாழ்த்து தெரிவித்துள்ளார். “காலாட்படை தினத்தை முன்னிட்டு நமது காலாட்படையில் உள்ள அனைத்து அணிகளுக்கும் எனது வாழ்த்துகள். நமது தேசத்தைப் பாதுகாப்பதில் காலாட்படை வகித்த பங்கைப் பற்றி இந்தியா பெருமிதம் கொள்கிறது. நமது காலாட்படை வீரர்களின் துணிச்சல் தொடர்ந்து பல லட்ச மக்களை ஊக்குவித்து வருகிறது,” என்று பிரதமர் கூறினார்
ஆயுதம் தாங்கிய எல்லைப் பாதுகாப்புப் படை(சஷாஸ்திர சீமா பல்) மத்திய குரூப் ‘ஏ’ சேவை மற்றும் குரூப் ‘ஏ’ செயல் அதிகாரிகள் ஆய்வுக்கு மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் மத்திய குரூப் ‘ஏ’ சர்வீஸ் மற்றும் ஊழியர்களுக்கு ஒப்புதல் அளித்துள்ளது. ஆயுதம் தாங்கிய எல்லைப் பாதுகாப்புப் படை (சஷாஸ்திர சீமா பல்) (எஸ்.எஸ்.பி.) ‘ஏ’ குரூப் செயல் அதிகாரிகள் குறித்த ஆய்வில் உதவி கமாண்டண்ட் முதல் இன்ஸ்பெக்டர் ஜெனரல் வரை 19 பணியிடங்களை உருவாக்கி எஸ்.எஸ்.பி.யின் செயல்பாட்டு மற்றும் நிர்வாகத் திறன் மேம்படுத்தப்பட்டது. குரூப் ‘ஏ’ பணியிடங்கள் கட்டமைப்பை தற்போதுள்ள 1253லிருந்து 1272 ஆக கீழே குறிப்பிட்டது போல் அதிகரிக்கப்படுகிறது: 2 இன்ஸ்பெக்டர் ஜெனரல்கள் பதவிகள் அதிகரிப்பு (எஸ்.ஏ.ஜி. மட்டத்தில்) 11 டி.ஐ.,ஜி. / கமாண்டண்ட் (ஜெ.ஏ.ஜி. மட்டத்தில்) நிகர அதிகரிப்பு 2 டி.சி. பதவிகள் (எஸ்.டி.எஸ். மட்டத்தில்) அதிகரிப்பு 4 ஏ.சி. பதவிகள் (ஜெ.டி.எஸ். மட்டத்தில் அதிகரிப்பு பின்னணி: எல்லையில் வசிக்கும் மக்களிடையே தேசிய விழிப்புணர்வு மற்றும் பாதுகாப்பு எண்ணத்தை மேம்படுத்தும் வகையில் 1963ம் ஆண்டு எஸ்.எஸ்.பி. அமைக்கப்பட்டது. உள்துறை அமைச்சகத்திற்கு மாற்றப்பட்ட பின்னர் அதற்கு இந்திய-நேபாள் மற்றும் இந்திய-பூடான் எல்லைகளை பாதுகாக்கும் பணி அளிக்கப்பட்டது. எஸ்.எஸ்.பி.யானது இடதுசாரி பிரிவினைவாதம் பாதிக்கப்பட்ட பகுதிகளிலும், ஜம்மு காஷ்மீர் மர்றும் அசாம் பகுதிகளில் புலனாய்வு பணிகளில் ஈடுபடுத்தப்பட்டது. அதன் தற்போதைய ஒப்புதல் அளிக்கப்பட்ட பலம் 96,093 ஆக 73 பட்டாலியன்களுடன் (3 என்.டி.எல்.எஃப். பட்டாலியன்களுடன்) உள்ளது. இதற்கு முன் 2005, 2010 மற்றும் 2011ம் ஆண்டுகளில் இதனை விரிவுபடுத்தும்/பலப்படுத்தும் பணிகள் மேற்கொள்ளப்பட்டன.
கொவிட்-19 அவசர நிதிக்குப் பங்களித்ததற்காக மாலத்தீவு அரசுக்கு பிரதமர் பாராட்டு

கொவிட்-19 அவசர நிதிக்கு 20,000 அமெரிக்க டாலர்கள் அளித்ததற்காக மாலத்தீவு அரசுக்கு தனது மனமார்ந்த பாராட்டுகளை பிரதமர் திரு. நரேந்திர மோடி தெரிவித்தார். கொவிட்-19க்கு எதிரான ஒன்றுபட்ட போரில், மாலத்தீவின் இந்த பங்களிப்பு நமது முயற்சிகளை வலுப்படுத்தும் என்று அவர் தெரிவித்தார்.
குஜராத் மாநிலம் மேஹ்சானின் மோதெராவில் ரூ. 3900 கோடி மதிப்பிலான பல்வேறு திட்டங்களுக்கு அடிக்கல் நாட்டி, பிரதமர் நாட்டிற்கு அர்ப்பணிப்பு

குஜராத் மாநிலம் மேஹ்சானின் மோதெராவில் ரூ. 3900 கோடி மதிப்பிலான பல்வேறு திட்டங்களுக்கு பிரதமர் திரு நரேந்திர மோடி அடிக்கல் நாட்டி, நாட்டிற்கு இன்று அர்ப்பணித்தார். 24 மணி நேரமும் சூரிய மின் சக்தியில் இயங்கும் இந்தியாவின் முதல் கிராமம் என்று மோதெராவை பிரதமர் அறிவித்தார். நிகழ்ச்சியில் பேசிய அவர், மின்சாரம், தண்ணீர் முதல் ரயில்வே, சாலை வரையிலும், பால்வளம் முதல் திறன் மேம்பாடு, சுகாதாரம் வரையிலும் ஏராளமான திட்டங்களுக்கு அடிக்கல் நாட்டப்பட்டு, தொடங்கி வைக்கப்பட்டிருப்பதாகத் தெரிவித்தார். இந்தத் திட்டங்களால் இந்தப் பகுதியில் வேலை வாய்ப்பு உருவாக்கப்படும் என்றும், கால்நடை பராமரிப்புத் துறையில் ஈடுபடும் மக்கள் மற்றும் விவசாயிகளின் வருமானம் அதிகரிப்பதோடு, மாநிலத்தின் பாரம்பரிய சுற்றுலாவும் வளர்ச்சி பெறும் என்றும் பிரதமர் தெரிவித்தார். மோதெராவிலுள்ள வீடுகளின் விளக்குகள், விவசாய தேவைகள் மற்றும் வாகனங்களுக்குத் தேவையான மின்சாரத்தை சூரிய மின் சக்தியிலிருந்து பெற முடியும் என்றார் அவர். “21-ஆம் நூற்றாண்டில் தற்சார்பு இந்தியா என்ற இலக்கை அடைவதற்கு நமது எரிசக்திகளின் தேவை சம்பந்தமான இது போன்ற முயற்சிகளை நாம் அதிகரிக்க வேண்டும்”, என்று அவர் வலியுறுத்தினார். பொதுமக்களே மின்சாரத்தை உற்பத்தி செய்பவர்களாகவும், நுகர்வோராகவும் செயல்படும் பாதையில் தான் பணியாற்றி வருவதாக பிரதமர் கூறினார். “உங்களுக்குத் தேவையான எரிசக்தியைப் பயன்படுத்திவிட்டு மீதமுள்ள மின்சாரத்தை அரசுக்கு விற்பனை செய்யுங்கள். இதன் மூலம் மின்சாரக் கட்டணங்கள் நீக்கப்படுவதோடு, கூடுதல் வருமானமும் கிடைக்கும்”, என்று அவர் குறிப்பிட்டார். மக்கள் தங்கள் வீடுகளிலும், விவசாயிகள் தங்கள் விலை நிலங்களிலும் சூரிய மின்சக்தி தகடுகளைப் பொருத்தியும், நீர் பாசனத்திற்காக சூரிய மின்சக்தியில் இயங்கும் பம்புகளைப் பொருத்தியும் மின்சாரத்தை உற்பத்தி செய்வதற்கு ஏற்ற கொள்கைகளை அமைக்கும் பாதையில் மத்திய அரசு தற்போது செயல்பட்டு வருவதாக பிரதமர் தெரிவித்தார். பிரதமரின் மக்கள் மருந்தகத் திட்டத்தின் வெற்றி குறித்த தமது மகிழ்ச்சியை வெளிப்படுத்திய திரு நரேந்திர மோடி, முன்பு ரூ.1000 என்ற வகையில் விற்கப்பட்ட பொதுவான மருந்துகள், தற்போது ரூ.100-200 என்ற விலையில் விற்கப்படுவதால் அனைவரும் மருந்துகளை இந்த மையங்களில் இருந்து வாங்குமாறு கேட்டுக் கொண்டார். குஜராத் முதல்வர் திரு புபேந்திர பட்டேல், நாடாளுமன்ற உறுப்பினர்கள் திரு சி. ஆர். பாட்டில், திரு பாராசின்ஹ் தாபி, திருமதி சாரதாபென் பட்டேல் மற்றும் திரு ஜுகன்ஜி லோகண்ட்வாலா உள்ளிட்டோர் நிகழ்ச்சியில் கலந்து கொண்டனர்.